दिल्ली चाहे दिल्ली राष्ट्रीय राजधानी क्षेत्र (NTC) भारत के राजधानी आ संघ राज्य क्षेत्र हवे। दिल्ली के तीन ओर से हरियाणा आ पूरुब में उत्तर प्रदेश से बाडर बने ला। बरिस 2011 के जनगणना के आँकड़ा अनुसार, प्रापर दिल्ली नगर के कुल जनसंख्या 110 लाख (11 मिलियन) से बेसी रहल, मने कि भारत में मुंबई के बाद एकर दुसरा स्थान रहल; मय एनटीसी के जनसँख्या लमसम 168 लाख रहल। दिल्ली के नगरी इलाका अब अउरी बिस्तार वाला परिभाषा के साथे देखल जा रहल बा आ फरीदाबाद, गुड़गांव, नोएडा आ गाजियाबाद नियर इलाका सभ के राष्ट्रिय राजधानी क्षेत्र (एनसीआर) के रूप में साल 2016 में अनुमानित जनसंख्या 23 मिलियन से बेसी रहल। एह परिभाषा के हिसाब से, यूनाइटेड नेशंस एकरा के दुनिया के दुसरा सभसे बड़ शहरी इलाका मान रहल बा। 2016 के आर्थिक स्थिति के अनुमान सभ के आधार पर ई भारत के या त सभसे बेसी या फिर दुसरा नमर के सभसे ढेर उत्पादक मेट्रो एरिया बाटे। ई भारत में दुसरा सभसे धनी शहर भी बा, मुंबई के बाद, इहाँ कुल धन $450 बिलियन आँकल गइल बा आ एह शहर में 18 गो बिलियनायर आ 23,000 मिलियनायर लोग निवास करत बा।